31999R1972
L 244/41
JURNALUL OFÍCIAL AL UNIUNII EUROPENE
REGULAMENTUL (CE) NR. 1972/1999 AL COMISIEI
din 15 septembrie 1999
de modificare a Regulamentului (CEE) nr. 3600/92 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 1999/1/CE a Comisiei (2) și, în special, articolul 8 alineatul (2),
(1)
întrucât reevaluarea substanțelor active aflate deja pe piață la 2 ani după notificarea Directivei 91/414/CEE, prevăzută la articolul 8 alineatul (2) din această directivă, este organizată de către Comisie printr-un program de colaborare coordonat, stabilit de către Regulamentul (CEE) nr. 3600/92 al Comisiei (3), astfel cum a fost modificat ultima dată prin Regulamentul (CE) nr. 1199/97 (4), în cadrul căruia statele membre își asumă sarcini specifice prin care contribuie la evaluarea științifică și tehnică, care se află la baza deciziilor de reglementare luate la nivelul Comunității;
(2)
întrucât este necesar ca toate părțile interesate să aibă acces cât mai curând posibil la informații actualizate referitoare la teste și studii cu privire la care au fost prezentate cereri de protecție a datelor, precum și referitoare la studii și teste care pot fi necesare într-o etapă ulterioară pentru finalizarea evaluării și luarea deciziei cu privire la substanța activă în cauză; întrucât aceste informații ar trebui să fie furnizate de către statul membru raportor;
(3)
întrucât Regulamentul (CEE) nr. 3600/92 al Comisiei ar trebui, prin urmare, să fie modificat pentru a asigura accesul oricăror părți interesate la asemenea informații;
(4)
întrucât măsurile prevăzute de prezentul regulament sunt conforme cu avizul Comitetului permanent fitosanitar,
ADOPTĂ PREZENTUL REGULAMENT:
Articolul 1
A doua teză a celui de-al doilea paragraf al articolului 7 alineatul (3) din Regulamentul (CEE) nr. 3600/92 se modifică după cum urmează:
„Statul membru raportor pune la dispoziție, la cerere expresă, sau menține disponibile pentru consultare de către părțile interesate următoarele informații:
-
informațiile menționate la litera (d) alineatul (1), cu excepția elementelor acceptate ca fiind confidențiale în conformitate cu articolul 14 din directivă;
-
numele substanței active;
-
conținutul de substanță activă pură din produsul fabricat;
-
lista datelor necesare pentru a lua în considerare eventuala includere a substanței active în anexa I la directivă, prima dată astfel cum apare în raportul statului membru raportor și, în al doilea rând, astfel cum este finalizată în urma consultării de către Comisie a experților menționați în următorul paragraf.”
Articolul 2
Prezentul regulament intră în vigoare la 1 octombrie 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 septembrie 1999.